**ΥΠΟΒΟΛΗ ΥΠΟΨΗΦΙΟΤΗΤΑΣ για ΣΥΜΠΑΡΑΣΤΑΤΗ ΤΟΥ ΔΗΜΟΤΗ & Της ΕΠΙΧΕΙΡΗΣΗΣ του ΔΗΜΟΥ ΚΗΦΙΣΙΑΣ**

του ΜΑΡΙΝΟΥ ΠΑΠΑΔΟΠΟΥΛΟΥ

κατοίκου Κηφισιάς, οδός Χαρίτων 15

Τ: 210 778 1045, M: 6974 71 80 71

Κηφισιά 17/7/2015

Προς:

**ΓΡΑΦΕΙΟ ΔΗΜΟΤΙΚΟΥ ΣΥΜΒΟΥΛΙΟΥ του ΔΗΜΟΥ ΚΗΦΙΣΙΑΣ**

Λαμβάνοντας υπόψη της από 8/7/2015 με αρ.πρ. 30253 προκήρυξη για την έμμισθη θέση του Συμπαραστάτη του Δημότη και της Επιχείρησης του Δήμου Κηφισιάς, Σας υποβάλλω δια του παρόντος την υποψηφιότητά μου και το ζέον ενδιαφέρον μου για την προκηρυχθείσα θέση.

Ο θεσμός του Συμπαραστάτη του Δημότη και της Επιχείρησης έχει αποστολή την διαμεσολαβητική επίλυση των προβλημάτων που αντιμετωπίζουν άμεσα οι θιγόμενοι πολίτες και επιχειρήσεις στην Κηφισιά από ενδεχόμενη κακοδιοίκηση των υπηρεσιών, των νομικών προσώπων και των επιχειρήσεων του Δήμου Κηφισιάς (Κηφισιάς, Νέας Ερυθραίας, Εκάλης). Ως εκ τούτου, η λειτουργία του Συμπαραστάτη αποσκοπεί στην βελτίωση της δημοτικής διοίκησης και των σχέσεών της με το κοινό και διέπεται από τις αρχές της νομιμότητας, αμεροληψίας, ίσης μεταχείρισης, διαφάνειας και προστασίας των δικαιωμάτων των δημοτών.

Είναι γεγονός ότι ο δήμος της Κηφισιάς—δεν είναι ο μόνος δήμος—με καθυστέρηση ανταποκρίθηκε στην προκήρυξη της θέσης του Συμπαραστάτη δεδομένου ότι η νομοθετική πρόβλεψη για την ύπαρξη και λειτουργία του θεσμού αυτού υπάρχει ήδη στην ημεδαπή από τα τέλη του 2010 ενώ η πρόβλεψη για την ύπαρξη και λειτουργία του διαμεσολαβητικού του ρόλου υφίσταται ήδη από το 1999 σε Ψηφίσματα και Σύσταση του Συμβουλίου της Ευρώπης.

Με την υποβληθείσα δια του παρόντος υποψηφιότητά μου επιθυμώ να σας διαβεβαιώσω ότι ο στόχος της διαμεσολαβητικής επίλυσης διαφορών που τυχόν προκύψουν γίνεται κατανοητός ως πρώτιστης σημασίας για την εύρυθμη και χρηστή δημόσια διοίκηση στο δήμο Κηφισιάς. Ο στόχος αυτός είναι εφικτός μόνον εφόσον ο Συμπαραστάτης—μεταξύ άλλων περί τη δημόσια διοίκηση στο δήμο Κηφισιάς—κινηθεί αυστηρά στο πλαίσιο της νομιμότητας, αμεροληψίας, ίσης μεταχείρισης, διαφάνειας και προστασίας των δικαιωμάτων των πολιτών της Κηφισιάς, Νέας Ερυθραίας και Εκάλης.

Ο Συμπαραστάτης του δημότη και της επιχείρησης στην Κηφισιά ως θεσμός χρηστής δημόσιας διοίκησης πρέπει να υποστηριχθεί, να εμπεδωθεί και να εξελιχθεί, προκειμένου να ενισχύσει τις προσπάθειες για την διαμόρφωση ενός **σύγχρονου**, **δημιουργικού** και κυρίως **πολιτικά αναβαθμισμένου συστήματος τοπικής διακυβέρνησης**που θα λειτουργεί με γνώμονα τον πολίτη και τα δικαιώματα του, αφήνοντας στο παρελθόν τις πελατειακές αντιλήψεις και τους μηχανισμούς που το υπηρετούσαν.

Ως βάση για τα προαναφερόμενα λαμβάνονται υπόψη οι προβλέψεις του Συμβουλίου της Ευρώπης, και δη το [**Ψήφισμα 80/1999**](https://wcd.coe.int/ViewDoc.jsp?id=849113&BackColorInternet=e0cee1&BackColor) του Κογκρέσου των Τοπικών και Περιφερειακών Αρχών του Συμβουλίου της Ευρώπης, το οποίο αφενός καλεί τις τοπικές αρχές που δεν έχουν τον θεσμό να τον ενεργοποιήσουν, ιδρύοντας γραφεία συνηγόρων, με επαρκείς πόρους και μέσα και αφετέρου περιγράφει με αναλυτικό τρόπο **τις αρχές που πρέπει να διέπουν το θεσμό του Συμπαραστάτη και τα χαρακτηριστικά που πρέπει να συγκεντρώνουν τα πρόσωπα που θα αναλάβουν αυτή την αποστολή**, επισημαίνοντας χαρακτηριστικά:

“Τα βασικά ποιοτικά χαρακτηριστικά ενός Συνηγόρου, όσον αφορά τις λειτουργίες του, είναι η***ανεξαρτησία***,η***αμεροληψία***και η***επάρκεια*.** Γι’ αυτό, το επιλεγόμενο πρόσωπο δεν πρέπει να δέχεται επιρροές από (ή να υπόκειται σε πιέσεις από) τα όργανα των τοπικών και περιφερειακών αρχών, το ανώτερο προσωπικό τους, τα πολιτικά κόμματα κλπ.

Σας δηλώνω ότι δεν είμαι μέλος πολιτικού κόμματος, δεν έχω κανενός είδους εξαρτήσεις από οποιονδήποτε κομματικό ή πολιτικό φορέα, και ότι ενεργώ ως επαγγελματίας δικηγόρος με ανεξαρτησία, αμεροληψία και επάρκεια γνώσεων και συμπεριφορών που σποσκοπούν μόνον στην εφαρμογή του νόμου.

Τη δηλωθείσα ανεξαρτησία, αμεροληψία και επάρκεια προτίθεμαι να αξιοποιήσω στο πλαίσιο λειτουργίας του θεσμικού ρόλου του Συμπαραστάτη του δημότη και της επιχείρησης στην Κηφισιά εφόσον το δημοτικό συμβούλιο αυτής προκρίνει την υποψηφιότητά μου. Κι αυτό γιατί ο ο Συμπαραστάτης του Δημότη και της Επιχείρησης στην Κηφισιά δεν είναι—ούτε πρέπει να γίνει—μια έμμισθη εντολή υπηρέτησης των συμφερόντων των εκάστοτε διοικούντων, αλλά είναι μιά έμμισθη εντολή υπηρέτησης των συμφερόντων των δημοτών και των διοικούντων υπό την έννοια της επίτευξης συναινετικών λύσεων από προβλήματα εκ του τρόπου άσκησης της δημόσιας διοίκησης στην τοπική αυτοδιοίκηση πρώτου βαθμού δια της διαμεσολαβητικής παρέμβασης του Συμπαραστάτη. **Ο Συμπαραστάτης είναι κατεξοχήν θεσμός ο οποίος έχει τις δυνατότητες να συμβάλλει στην εμβάθυνση των δικαιωμάτων των δημοτών, προσδίδοντας νέες διαστάσεις τόσο στην εξωδικαστική επίλυση διαφορών, όσο και στην θεσμική παρέμβαση σε σημαντικά ζητήματα που τυχόν αντιμετωπίζει ο δήμος Κηφισιάς. Ο Συμπαραστάτης αποσκοπεί σ**το να μπορέσει να οικοδομηθεί σε μία στερεή βάση η σχέση εμπιστοσύνης μεταξύ πολιτών του Καλλικρατικού δήμου Κηφισιάς (Κηφισιά, Νέα Ερυθραία, Εκάλη) και της δημόσιας διοίκησης του δήμου αυτού και αυτό μπορεί να συμβεί μέσα από ένα πλαίσιο διαμεσολάβησης και συναίνεσης στην επίτευξη λύσεων επί των προκυπτόντων προβλημάτων.

Δια των υποβληθέντων εγγράφων εκ της υποψηφιότητάς μου αποδεικνύεται η επάρκεια γνώσεων και η σημαντική εμπειρία ανάλογη των απαιτήσεων του θεσμικού ρόλου του Συμπαραστάτη. Αποδεικνύεται επίσης το εγνωσμένο κύρος που περιγράφεται (ασαφώς) στο νόμο ως προϋπόθεση για την επιλογή του προσώπου του συμπαραστάτη αφού η ευρεία συμμετοχή του υπογραφόμενου σε διεθνή και ημεδαπά επιστημονικά fora και δραστηριότητες χρηματοδοτούμενες από την Ευρωπαϊκή Επιτροπή για την υλοποίηση έργων επί σκοπώ βελτίωσης του νομοθετικού και διαχειριστικού status ξένων κυβερνήσεων αποδεικνύει το εγνωσμένο επιστημονικό και επαγγελματικό κύρος που απαιτείται να έχει κάποιος για συμμετοχή σε τέτοιες δραστηριότητες.

Σας υποβάλλω συνημμένα στην παρούσα αίτηση τα απαιτούμενα εκ του νόμου για την υποβολή της υποψηφιότητας αυτής, ήτοι:

1. Βιογραφικό σημείωμα
	1. Κείμενο 1 σελίδας
	2. Αναλυτικό CV υπόψη του Ευρωπαϊκού προτύπου
2. Υπεύθυνη δήλωση του ν.1599/1986 περί της μη συνδρομής κωλυμμάτων και ασυμβίβαστων στο πρόσωπο του υποψηφίου

Ο υποβάλλων την υποψηφιότητα